## Odluka o Uredu Predsjednika Republike Hrvatske

### NN 86/1994 (29.11.1994.), Odluka o Uredu Predsjednika Republike Hrvatske

# PREDSJEDNIK REPUBLIKE HRVATSKE

Na osnovi članka 106. Ustava Republike Hrvatske, donosim

## ODLUKU

### O UREDU PREDSJEDNIKA REPUBLIKE HRVATSKE

Članak 1.

Ovom Odlukom uređuju se zadaće i osnove ustrojstva Ureda Predsjednika
Republike Hrvatske (u daljnjem tekstu: Ured) osnbvanog Odlukom o osnivanju
Ureda Predsjednika Republike ("Narodne novine", broj 5/91).

Članak 2.

Ured obnaša savjetodavne, stručne i druge poslove u pripremi i skrbi
oko priprema i provođenja odluka i akata koje donosi Predsjednik Republike
Hrvatske (u daljnjem tekstu: Predsjednik Republike), te u obavljanju drugih
njegovih Ustavom utvrđenih ovlasti. Ured je vlastan pojedine poslove iz
svog djelokruga obnašati u suradnji ili povjeravanjem odgovarajućim upravnim,
stručno-znanstvenim i drugim ustanovama, službama, organizacijama, te tijelima
ili postrojbama.

Članak 3.

Radom Ureda upravlja predstojnik Ureda, kojeg imenuje i razrješava dužnosti
Predsjednik Republike. Predstojnik Ureda ima položaj visokog državnog dužnosnika,
a prema zaposlenima u Uredu i ovlasti čelnika tijela državne uprave. za
svoj rad i rad Ureda predstojnik odgovara Predsjedniku Republike.

Članak 4.

Predstojnika Ureda u slučaju njegove izočnosti ili spriječenosti i u
poslovima koje mu povjeri, zamjenjuje zamjenik predstojnika Ureda. Zamjenika
predstojnika Ureda, na prijedlog predstojnika, imenuje i razrješava dužnosti
Predsjednik Republike. Zs svoj rad zamjenik predstojnika odgovara Predsjedniku
Republike, a neposredno predstojniku Ureda.

Članak 5.

Za obnašanje poslova iz članka 2. ove odluke u Uredu se ustrojavaju
odgovarajući kabineti, odjeli, odsjeci, povjerenstva i druge unutarnje
ustrojstvene jedinice. Ustrojstvo, način rada i druga pitanja od važnosti
ze rad Ureda, uređuju se Pravilnikom o unutarnjem redu Ureda, koji donosi
predstojnik Ureda uz prethodnu suglasnost Predsjednika Republike. Sastavni
dio Pravilnika o unutarnjem redu Ureda je sistematizacija radnih mjesta
u Uredu.

Članak 6.

Predsjednik Republike, pored dužnosnika iz članka 3. i 4. ove Odluke,
imenuje i razrješava dužnosti savjetnike Predsjednike Republike, pročelnika
Kabineta Predsjednika Republike, pročelnika Vojnog kabineta, pročelnik
odjela i povjerenstava. Ostale dužnosnike, državne službenike i namještenike
u Uredu imenuje i razrješava, odnosno postavlja i raspoređuje na radna
mjesta predstojnik Ureda.

Članak 7.

Na ustrojstvo, način rada i upravljanja Uredom odgovarajuće se primjenjuju
odredbe zakona i drugih propisa kojima se uređuje sustav državne uprave.
Na radno-pravni položaj službenika i namještenika Ureda odgovarajuće se
primjenjuju odredbe zakona i drugih propisa o državnim službenicima i namještenicima.

Članak 8.

Sredstva za rad Ureda utvrđuju se i osiguravaju Državnim proračunom.
Ured je vlastan, u okviru svog djelokruga i osiguranih sredstava, sklapati
ugovore i zaključivati druge pravne poslove.

Članak 9.

Pravilnik o unutarnjem redu Ureda, sukladno odredbama ove Odluke, predstojnik
Ureda će donijeti u roku od 60 dana od stupanja na snagu ove Odluke.

Članak 10.

Stupanjem na snagu ove Odluke prestaje važiti Odluka o osnivanju Ureda
Predsjednika Republike ("Narodne novine", broj 5/91) osim stavka
1. te Odluke.

Članak 11.

Ova Odluka stupa na snagu danom objave u "Narodnim novinama".

Broj: PA 8-77/1-94.

Zagreb, 24. studenoga 1994.

Predsjednik Republike Hrvatske

**dr. Franjo Tuđman, v. r.**

Odluka, NN 86/1994-1505